Verdagtes in Putfonteinweg-moordsake ‘kruip weg’Johanco Fleischmann en Jess Kuhn. (Foto: Facebook) Daar is steeds niemand in hegtenis geneem in verband met vanjaar se opspraakwekkende moord op die jong paartjie Johanco Fleischman en Jessica Kuhn nie. Enkele verdagtes is wel geïdentifiseer. “Dit is dit in hierdie stadium egter nie moontlik om hulle in hegtenis te neem nie, aangesien hulle ondergronds wegkruip,” verduidelik die private speurder Mike Bolhuis Donderdag aan Maroela Media. Drie lede van Bolhuis se speurderspan, Werner Koekemoer, Vince Harris en Tony Naidoo, ondersoek die moord op Fleischman en Kuhn. Die twee is in Mei vanjaar op Putfonteinweg in Benoni koelbloedig doodgeskiet nadat hulle sonder brandstof langs die pad gaan staan het. Volgens Naidoo het die verdagtes in die saak steeds nie uit ’n myn waar hul tans wegkruip gekom nie, aangesien daar hoë polisieteenwoordigheid in die Springs-omgewing rondom dié myn is. Intussen moet daar bloot geduldig gewag word. “Ons is ’n spesialiseenheid in ernstige geweld. Mense kom juis na ons toe wanneer niemand anders hulle kan help nie. Nou kan óns ook nie vir hulle antwoorde gee nie. Ons voel ons laat die klaers [in dié saak] met leë hande en nog groter frustrasie.” ’n Voorlopige ondersoek het kort ná die moorde daarop gedui dat Zama Zama’s (onwettige mynwerkers) moontlik verantwoordelik is. “Ons het verdagtes nodig wat ons aan die bietjie inligting wat ons het kan verbind, maar hierdie ouens is te groot en te lank in die game. Die vuur is te groot om te blus.” Vir Johanna Kuhn, Jessica se ma, lyk dit asof niemand binnekort vir haar kind se moord verantwoording gaan doen nie. “Ons monitor en hou die saak warm maar die polisie het gedoen wat hulle kon en ons het gedoen wat ons kan doen,” verduidelik Bolhuis. “In hierdie land is daar die moontlikheid om misdade te pleeg en daarmee weg te kom. Ons is aan ons eie lot oorgelaat. Die regering moet misdaad ernstig opneem,” sê Bolhuis. Die Kuhn- en Fleischmann-gesin is steeds in kontak met mekaar ná daardie dag sowat vyf maande gelede en deel in mekaar se frustrasie. “[Jessica] was ’n baie vriendelike mens. Altyd spontaan. Haar passie was kinders. Sy het net nooit die geleentheid gehad om haar eie te hê nie,” sê Johanna oor haar dogter.